Turkiya sudi YouTube’ning bloklanishini qonuniylashtirdi

Anqaradagi sud internetning mahalliy segmentidan ommabop YouTube videoservisiga to‘g‘ridan-to‘g‘ri kirishni bloklash to‘g‘risida qaror qabul qildi. Mahalliy televideniye xabariga ko‘ra, shu yo‘l bilan Turkiya Telekommunikatsiyalar va aloqa boshqarmasining YouTube’ga kirishni bloklash to‘g‘risidagi qarori uzil-kesil qonuniylashtirildi. Bu xususda “ITAR-TASS” axborot agentligi ma’lumot tarqatgan.

 Surat: twitter.com/rt_russian
Sudning bunday qaror chiqarishiga sabab – YouTube rahbariyati videoservisdan Turkiya Tashqi ishlar vazirligi binosida mart oyining boshida bo‘lib o‘tgan maxfiy yig‘ilishdan olingan yozuvni o‘chirib tashlamaganligidir. Yig‘ilishda hukumat a’zolari va qurolli kuchlar vakillari Suriyadagi vaziyat yuzasidan suhbat olib borganlar.
Telekommunikatsiyalar va aloqa boshqarmasi sudning qarorini ham kutmasdan, 27-mart kuniyoq videoservisga kirishni bloklab qo‘ygan edi. Internet-makondagi nazorat haqidagi qonunga ko‘ra, boshqarma shunday qilishga haqli, biroq bundan keyin 24 soat ichida u sudga rasmiy iltimosnoma jo‘natishi lozim.
YouTube’ning bloklab qo‘yilishi sababli turk jamiyatida ham, boshqa mamlakatlar hamda xalqaro tashkilotlar tomonidan ham ko‘p tanqidlar bo‘ldi. Biroq Anqara o‘z qarorini milliy xavfsizlik talablari bilan oqlamoqda, zero, maxfiy materiallar internetga joylanmasligi lozim.
Shuningdek, Turkiya radio va televideniye oliy kengashi tomonidan barcha ommaviy axborot vositalarida yig‘ilishga aloqador har qanday ma’lumot chiqarilishiga vaqtinchalik taqiq qo‘yildi.